
Innledning

I desember 1922 ble det født en jente på en gård midt i Sverige, omtrent fire mil fra Örebro. I løpet av levetiden hennes skjedde det store medisinske fremskritt: Oppdagelsen av penicillin, utviklingen av vaksiner, bruken av insulin og fremveksten av avansert bildeteknologi. Alle disse fremskrittene har samlet bidratt til en betydelig økning av den gjennomsnittlige levealderen siden 1922. Denne jenta, som var farmoren min, levde til hun var over 100 år gammel. Selv om den globale levealderen har økt over mange tiår, har det i noen utviklede land som USA vært en stagnasjon eller nedgang i den gjennomsnittlige levealderen de senere årene. Dette skyldes blant annet en økende forekomst av kroniske sykdommer som diabetes, hjertesykdommer, fedme og til en viss grad økning i selvmordsrater. Til tross for ulike årsaksfaktorer har disse sykdommene noe til felles: De oppstår alle ved forstyrrelser i kroppens rytme.

I løpet av min egen levetid, og spesielt de siste ti årene, har det skjedd en eksplosiv utvikling i forskningen på kroppens rytme. En av de fremste forskerne innen feltet, professor Satchin Panda, mener at forståelsen av kroppens rytme er nøkkelen til å løse mange av dagens og fremtidens utfordringer i tilknytning til kroniske livsstilssykdommer.[1] Så hva er egentlig kroppens rytme? Et klart eksempel er den daglige syklusen av søvn og våkenhet, kjent som døgnrytmen. Begrepet den cirkadiske rytmen (fra latin cirka, som betyr omtrent, og dies, som betyr dag) beskriver varigheten på omtrent et døgn. Men kroppens rytme gjelder mye mer enn bare søvn. Hver eneste celle og hvert eneste organ er utstyrt med sin egen rytmiske tidsplan: Kortisolnivået stiger om morgenen, tarmen er mest aktiv om formiddagen, kroppstemperaturen når sitt høydepunkt på ettermiddagen, og blodtrykket er lavest om natten. Selv hudens evne til sårheling følger en rytme, med optimal funksjon på dagen og dårligere om natten. Sekvensen av disse hendelsene er langt ifra tilfeldig; de er programmert inn i en kjøreplan i genene våre og er til stede i hver celle.

I 2017 ble Nobelprisen i fysiologi eller medisin tildelt de tre forskerne Jeffrey C. Hall, Michael Rosbash og Michael W. Young for deres banebrytende arbeid med å avdekke de molekylære mekanismene bak den cirkadiske rytmen i cellene. Nå vet vi ikke bare at kortisolnivået stiger om morgenen, vi vet også mye mer om hvorfor. DNA-et vårt har nemlig en klokkemekanisme som tar tiden og signaliserer når forskjellige kroppsfunksjoner skal utføres. Denne mekanismen, som finnes i mennesker, dyr og planter, understreker at alle organismer er grunnleggende utformet for rytmer. Dette er kjernen i kronobiologi, vitenskapen om livsrytmer (av gresk khronos, som betyr tid). Kunnskapen om kroppens preferanse for søvn, mat og aktivitet har ført til økt oppmerksomhet på å gi kroppen det den trenger til riktig tid, og har gitt opphav til fagområder som kronoernæring og kronoterapi. Forskningen på kronoterapi, som går ut på å gi behandling til riktig tid på døgnet, har virkelig fått vind i seilene de siste ti årene. Kan medisinen gi bedre effekt og ha færre bivirkninger hvis den tas på det riktige tidspunktet? Dette spørsmålet utforskes nå også når det gjelder timing av vaksiner, og resultatene er så langt både spennende og lovende.

Min egen doktorgrad handlet ikke direkte om kroppens rytme, men om kjønn og kjønnshormoners rolle i øyehelse. Men til og med under arbeidet med tørre øyne oppdaget jeg et døgnmønster: Symptomene på tørre øyne øker markant om kvelden hos veldig mange. Hvorfor det? Interessant nok har også tårevolumet en rytme, med mest tårevæske om morgenen og minst om kvelden.[2] Kanskje kan denne kunnskapen føre til bedre behandling av tørre øyne? Da jeg skrev min forrige bok, Øyet – kroppens fantastiske kamera, ble jeg også fascinert over hvor viktig øynene er for kroppens rytme. For øynene er ikke bare essensielle for synet; de spiller også en nøkkelrolle i reguleringen av døgnrytmen. Rundt tusenårsskiftet oppdaget forskere nemlig en helt ny type celle i øyets innerste del, som aktiveres av blått lys. Funnet ble anerkjent som et av de største vitenskapelige gjennombruddene i 2002 av tidsskriftet Science.[3] Dette danner det teoretiske grunnlaget for at vi bør unngå eksponering for mye blått lys om kvelden, og er bakgrunnen for både salg av blålysblokkerende briller og utviklingen «night shift»-modus på smarttelefonen.

Etter oppfinnelsen av lyspæren i 1879 ble verden oversvømmet av kunstig lys, noe som har gjort det mulig å være aktiv til alle døgnets tider. Istedenfor å slå oss til ro med stearinlys om kvelden fortsetter vi å trene og jobbe i sterkt opplyste omgivelser til sent. Tilgangen til laptoper og smarttelefoner gjør at vi enkelt kan binge en serie fra sengen etter midnatt. Å se på en serie midt på natten med tunge øyelokk og hjernen full av søvnhormoner er å leve i utakt med vår egen rytme. Kroppen får ikke utført de prosessene den er programmert for. En økende mengde forskning viser at forstyrrelse i den cirkadiske rytmen har større konsekvenser for helsen enn vi liker tro, på både kort og lang sikt. Et liv i utakt er forbundet med helseplager som depresjon, angst, ADHD, søvnforstyrrelser, fedme, diabetes, hjerte- og karsykdommer, demens og kreft.[4–8] Forskere har til og med oppdaget at personer som jobber natt, har en seks ganger økt risiko for skilsmisse enn dem som jobber ordinær dagtid.[9]

Så hva kan vi gjøre? Vi kan neppe erklære krig mot lyspæren. Men vi kan jobbe for bedre tilrettelegging, både som samfunn og som individer. Det er alltid noe vi kan gjøre for å havne mer i synk med vår indre klokke. Optimalisering av rytmen avhenger ikke bare av valgene vi tar rett før sengetid, men også av valgene vi tar fra det øyeblikket vi våkner. Rytmen påvirkes av når vi eksponeres for sollys, når vi spiser, trener, hviler og drikker kaffe. Ved å synkronisere livsstilen vår med kroppens egen rytme kan vi ikke bare forebygge sykdommer, men også forbedre den fysiske og psykiske helsen her og nå. Mye tyder dessuten på at vi kan reversere allerede oppståtte helseplager dersom vi legger om til en mer rytmisk livsstil.

For å lykkes trenger vi kunnskap om hvordan klokken vår fungerer. Målet med denne boken er å formidle denne kunnskapen på en lettfattelig og underholdende måte. Jeg ønsker samtidig at du skal sitte igjen med en grundig forståelse av hvordan rytmen vår opererer, helt ned på cellenivå. Når du forstår mekanismene bak kroppens egen klokke, vil riktige helsevalg bli en naturlig del av hverdagen din, uten behov for å stadig søke råd fra helseguruer. Likevel har jeg krydret boken med noen praktiske tips, og selvfølgelig med flere morsomme fakta. Visste du for eksempel at det finnes en tid på døgnet hvor vi har ekstra sterk yteevne på trening? Eller at det er et lite tidsrom der vi har ekstra god hukommelse?

La meg si det så enkelt: Hvorvidt du vil lykkes i livet, om det så er med treningsmål eller på en eksamen, avhenger av om du spiller på lag med din indre klokke.

